โทษระบบไอทีไม่เอื้อปล่อยกู้ซอฟต์โลนอืด
ธนาคารพาณิชย์ระบุ ระบบไอทีตัวการทำกู้ซอฟต์โลน 3 แสนล้านอืด
2 พ.ค. 2555

ธนาคารพาณิชย์ระบุ ระบบไอทีตัวการทำกู้ซอฟต์โลน 3 แสนล้านอืด 
นายเกริก วณิกกุล รองผู้ว่าการ ด้านเสถียรภาพสถาบันการเงิน ธนาคารแห่งประเทศไทย (ธปท.) เปิดเผยว่า จากการหารือระหว่าง ธปท.และธนาคารพาณิชย์ที่ร่วมโครงการสินเชื่อดอกเบี้ยต่ำ (ซอฟต์โลน) วงเงิน 3 แสนล้านบาท คิดดอกเบี้ย 3% ตามนโยบายรัฐบาล แต่ 3 เดือนมีการปล่อยกู้ไปได้เพียง 3,000 ล้านบาท ทางธนาคารแจ้งว่าปัญหาส่วนหนึ่งมาจากระบบไอที 
ทั้งนี้ ระบบที่แต่ละธนาคารตั้งค่าไว้หากกรอกข้อมูลในระบบไม่ครบ อาจติดขัดด้านเอกสาร ระบบจะไม่ดำเนินการขอสินเชื่อให้ลูกหนี้รายนั้นเลย ต้องรอข้อมูลให้ครบก่อนจึงจะดำเนินการอย่างอื่น ได้ แตกต่างจากระบบที่ใช้เอกสารกระดาษที่แม้ว่าข้อมูลบางอย่างไม่ ครบ ก็ขอวงเงินสินเชื่อมาก่อนได้ 
“โครงการการปล่อยกู้เพื่อช่วยผู้ประสบภัยน้ำท่วมนี้ ทั้งทาง ธปท.และสถาบันการเงินทราบดีว่าเป็นความปรารถนาดีของรัฐบาล ซึ่ง ธปท.ก็เห็นด้วย และสถาบันการเงินเองก็ต้องแก้ไขลดอุปสรรคลง เพียงแต่ในช่วงแรกอาจจะติดขัดบ้าง เชื่อว่าในเดือน พ.ค.นี้ ยอดปล่อยสินเชื่อน่าจะปรับตัวดีขึ้น” นายเกริก กล่าว
รองผู้ว่าการ ธปท. กล่าวว่า แม้โครงการนี้จะเป็นโครงการที่รัฐบาลให้ความสำคัญ แต่การพิจารณาความเสี่ยงและวิเคราะห์สินเชื่อนั้น ยังต้องพิจารณาไปตามเกณฑ์ปกติ เพื่อไม่ให้เกิดปัญหาหนี้เสียภายหลังซึ่งเชื่อว่า สถาบันการเงินจะพยายามดูแลลูกค้าอย่างดีที่สุดเท่าที่จะทำได้
“ธปท.เห็นด้วยว่า การระมัดระวังและวิเคราะห์ความเสี่ยงอย่างดียังต้องดำเนินการในการปล่อยสินเชื่อทุกประเภท และไม่ใช่ว่าในช่วงที่เศรษฐกิจดีจะปล่อยสินเชื่อโดยไม่ระมัดระวังได้ เพราะหลายๆครั้งที่ผ่านมา การปล่อยสินเชื่อในช่วงที่เศรษฐกิจฟื้นตัวดี อาจกลายเป็นหนี้ที่ไม่ก่อให้เกิดรายได้ (เอ็นพีแอล)มากกว่าช่วงที่เศรษฐกิจไม่ดีได้” นายเกริกกล่าว